ཁྱད་ཆོས་དང་བོ་ནི།སྨྱོན་པའི་གཏམ་ལྟར་རང་ཚིག་སྔ་ཕྱི་འགལ་བ་དང་ཕན་ཚུན་ལ་བརྗོད་དོན་གསལ་བར་བྱེད་པའི་ནུས་པ་ཡོད་པ་སྟེ།སྙན་ངག་མེ་ལོང་ལས།དངོས་པོ་ཡི་ནི་ཚིག་རྣམས་ཀུན།།ཕན་ཚུན་ཕན་པར་བྱེད་ཉིད་ཅན།།ཞེས་བྱུང་།ཁྱད་ཆོས་གཉིས་པ་ནི།གླང་རྒན་འདམ་ལ་ཟུག་པ་ལྟ་བུ་རྫབ་རྫོབ་མ་ཡིན་པར།མི་དགོས་པའི་ཚིག་ཉོག་སྤངས་ཤིང་།དོན་འདུས་ངོས་གཙང་དགོས་པ་སྟེ།དོན་དང་བྲལ་བའི་ཁྱད་པར་རྣམས།མ་བྱས་ཞེས་བྱུང་།ཁྱད་ཆོས་གསུམ་པ་ནི།ལུས་ཀྱི་ཚད་དང་བསྟུན་ནས་ལྭ་པ་བཟོས་པ་ལྟ་བུའམ་མདའ་མཁན་མཁས་པའི་དའ་མོ།གཟས་སའི་གནད་ལ་ཕོགས་པ་བཞིན་དུ་དོན་ལ་བསྙེགས་པའམ།ངེས་པ་སྟེར་ཚབས་ཆེ་བ་དགོས་པ་སྟེ་གནས་སུ་བསྔགས་པ་དང་།ཞེས་བྱུང་།ཁྱད་ཆོས་བཞི་པ་ནི།སེང་རས་ཀྱིས་གཡོགས་པའི་མཛེས་པའི་གདོང་དང་།སྨུག་པའི་གསེབ་ཀྱི་ཡུལ་ལྗོངས་ལྟ་བུ་མིན་པར་རྫ་ཆུ་དྭངས་མོའི་ཞབས་ཀྱི་རྡེའུ་དཀར་ནག་གསལ་ལེར་མཐོང་བ་བཞིན་དུ་ཚིག་ཁ་གསལ་ཞིང་དོན་གོ་བདེ་བ་དགོས་ཏེ།བརྗོད་རིམ་སྟོབས་ལས་དངོས་པོ་ནི།ཟབ་མོ་དག་ཀྱང་གསལ་བ་སྟེ།ཞེས་བྱུང་ངོ་།སྒྱུ་རྩལ་རྩོམ་རིགས་ལ་ཁྱད་ཆོས་བཞི་པོ་འདི་ཚང་གཞིར་བཞག་གི་སྟེང་ནས་ཡིད་འགུལ་ཐེབས་ཤིང་སེམས་ཀྱི་འགྱུར་བ་བསྐྱེད་པའི་སྙན་བརྗིད་མཛེས་སྡུག་གི་ཉམས་དང་ནུས་པ་ཐོན་པར་བྱེད་དགོས།ཚིག་ཉམས་དང་དོན་ཉམས་འདོན་ཚུལ་ལ་ཡང་ད་ཎ་ཌའི་སྙན་ཚིག་རིག་པའི་གཞུང་ལས་བྱུང་བ་དང་།དམངས་ཁྲོད་ཀྱི་སྒྲུང་གཏམ།གླུ་གཞས།ཤགས།ཁ་མཚར་སོགས་ཀྱི་མཚོན་པའི་རང་སྐད་ཀྱི་སྟེང་དུ་ཆགས་པའི་ངོ་མཚར་ཡིད་དུ་འོང་བའི་ཚིག་གི་ཉམས་དང་།མི་རིགས་གཞན་དང་རྒྱལ་ཁབ་གཞན་གྱི་སྐད་དང་རྩོམ་རིགས་ལས་བྱུང་བའི་རོ་ནུས་ཕུལ་དུ་བྱུང་བའི་ཚིག་རྒྱན་སྦྱོར་ཚུལ་སོགས་མང་དུ་ཡོད་ལ།སྒྱུ་རྩལ་རྩོམ་་པོ་བཟང་བོ་བྱེད་ཤེས་པ་ཞིག་ངེས་པར་དགོས་ཏེ།ཚིག་གི་སྡེབ་སྦྱོར་འབྱོར་མོ་ཞིག་མ་འབྱོར་ཞིག་མ་འཁྱོངས་ན་ཚོན་གྱིས་སྡེབ་སྦྱོར་མི་ཤེས་པས་ཐང་ག་བཞེངས་བ་དང་།དབྱངས་ཀྱི་འདེགས་འཇོག་མི་ཤེས་པའི་པས་གླུ་ལེན་པ་དང་ཁྱད་པར་མེད་དོ།དེ་ཡང་རྩོམ་རིགས་ཀྱི་གཞུང་དང་ཚིག་རྒྱན་རིག་པའི་གཞུང་ཤེས་པ་ཙམ་གྱིས་མི་ཆོག་པར་རྩོམ་གྱི་ལག་ལེན་ལ་སྦྱོར་ཤེས་པ་དགོས།རྩོམ་འབྲི་བའི་སྐབས་སུ་ཡང་ཚིག་རྒྱན་གྱི་ཁྱད་ཆོས་ཐོན་པ་ཙམ་ལ་དམིགས་ནས་བརྗོད་བྱ་གང་འགབ་རེ་འཇོག་པའི་སྙན་ངག་གི་རྩོམ་རྒྱུག་འབུལ་བ་ལྟ་བུ་མིན་པར།བརྗོད་བྱ་གཙོ་བོར་བྱས་ནས་དེའི་དོན་སྟོན་པའི་དགོས་མཁོ་དང་བསྟུན་ནས་ཉམས་ཁྱད་མཚར་ཐོན་པའི་ཚིག་དང་ཚིག་རྒྱན་བཙལ་དགོས།དེ་ཡང་འཇིག་རྟེན་ཕོ་མོ་དང་།ལུས་བོང་ཆེ་ཆུང་དང་།ལོ་ན་རྒན་གཞོན།ཤ་མདོག་དཀར་སྨུག་སོགས་དང་བསྟུན་ནས་གང་ལ་གང་འཚམས་ཀྱི་གོས་རྒྱན་སྤྲས་པ་བཞིན་དུ་ཚིག་དང་ཚིག་རྒྱན་ཡང་བརྗོད་བྱའི་ནང་དོན་དང་འཚམ་པར་སྦྱོར་བ་གལ་ཆེ་ཞིང་།དེ་ལྟ་མིན་ན་སྤྲང་མོ་རྒྱལ་པོའི་བཙུན་མོར་གྱུར་ནས་གཟབ་སྤྲས་བྱེད་པ་བཞིན་གོས་རྒྱན་རིན་ཐང་གང་ཆེ་དང་།གོས་ཀྱི་སྟེང་དུ་གོས་དང་།རྒྱན་གྱི་སྟེང་དུ་རྒྱན་བརྩེགས་ན་དར་ཟབ་དང་རིན་ཆེན་རྒྱན་ཆ་བཤམས་སྟོན་བྱས་པ་ལྟ་བུར་གྱུར་ནས་ལུས་ཀྱི་མཛེས་སྡུག་སྒྲིབ་པའི་ཚུལ་ལས་མ་འདས་སོ།